બોરીવલી (વેસ્ટ)માં રૉયલ કૉમ્પ્લેક્સમાં આવેલા ધ ટ્રીહાઉસના પ્લેગ્રુપના વિદ્યાર્થીની મમ્મી આરતી રાયચુરાએ ‘મિડ-ડે’ને કહ્યું હતું કે ‘દિવાળી સુધી આ પ્રી-સ્કૂલમાં બધું સારી રીતે ચાલી રહ્યું હતું; પરંતુ દિવાળીના વેકેશન બાદ સ્કૂલમાંથી પ્લેગ્રુપ, નર્સરી, જુનિયર અને સિનિયર ધ્ઞ્માં અભ્યાસ કરાવતા શિક્ષકો જતા રહ્યા હતા. સ્કૂલમાં પૂછપરછ કરતાં જાણ થઈ હતી કે વેતન ન મળતાં અને કેટલાક શિક્ષકનો કૉન્ટ્રૅક્ટ પૂરો થઈ ગયો હોવાથી તેઓ જતા રહ્યા હતા. દિવાળી બાદ એક શિક્ષિકાની નિમણૂક કરવામાં આવી હતી અને તેઓ ત્રણ ક્લાસ એકસાથે સંભાળતાં હતાં. તેઓ પણ વેતન ન મળતાં જતાં રહ્યાં હતાં. એટલું જ નહીં, અહીં કામ કરતી આયા અને બાઈને પણ છેલ્લા બે મહિનાથી પગાર આપવામાં આવ્યો ન હોવાથી તેમણે સ્કૂલમાં આવવાનું બંધ કરી દીધું છે. સેન્ટરનાં હેડને પેરન્ટ્સ પ્રશ્ન કરતા ત્યારે થોડા દિવસમાં શિક્ષકની નિમણૂક થઈ જશે એવું આશ્વાસન અમને આપતાં હતાં. બુધવારે સવારે હું મારા દીકરાને સ્કૂલમાં મૂકવા ગઈ ત્યારે સેન્ટરનાં હેડે મારી સાથે અન્ય પેરન્ટ્સને કહ્યું હતું કે તમારાં બાળકોને સંભાળવા માટે શિક્ષક કે આયામાંથી કોઈ હાજર નથી એટલે તેમને પાછાં ઘરે લઈ જાઓ, અમે શિક્ષક અને સ્ટાફને લાવવાના પ્રયાસ કરી રહ્યા છીએ અને તેમની નિમણૂક થઈ જતાં તમને જાણ કરવામાં આવશે. આ પ્રી-સ્કૂલમાં આશરે ૫૦ વિદ્યાર્થીઓ છે અને શૈક્ષણિક વર્ષની શરૂઆતમાં જ આખા વર્ષની ફીપેટે અમે ૪૦,૦૦૦ રૂપિયા ભરી દીધા છે. અમારા વિસ્તારમાં ઘણી પ્રી-સ્કૂલ આવેલી છે જેમની વાર્ષિક ફી દસ હજાર કે પંદર હજાર રૂપિયા છે, પરંતુ અભ્યાસ સાથે બાળક અન્ય પ્રવૃત્તિઓમાં રસ લે એ માટે અને તેના ભવિષ્યને ધ્યાનમાં રાખીને જાણીતી સ્કૂલમાં ઍડ્મિશન કરાવ્યું હતું. અમને સ્વપ્નેય ખ્યાલ નહોતો કે આ રીતે અધવચ્ચે બાળકનો પાયાનો અભ્યાસ અટકી જશે. ગઈ કાલે સવારે અંધેરીની ધ ટ્રીહાઉસની હેડ બ્રાન્ચમાં અમારી શાખાના અંદાજે ૧૫ જેટલા પેરન્ટ્સ પૂછપરછ માટે પહોંચ્યા હતા. દોઢ કલાક સુધી તો સિક્યૉરિટીએ ઑફિસ ખોલી જ નહોતી. આ ઑફિસમાં આશરે પચાસ જણનો સ્ટાફ છે. જોકે એક પણ વ્યક્તિ હાજર નહોતી. બધા પેરન્ટ્સ સોમવાર સુધી સ્થાપકના જવાબની રાહ જોવાના છે અને જવાબ ન મળતાં છેલ્લે પોલીસ-ફરિયાદ નોંધાવવામાં આવશે.’